Počiatek, Ján, minister dopravy, výstavby a regionálneho rozvoja SR (2014-12-11):
Ďakujem za slovo. Vážené dámy, vážení páni, vážený pán poslanec, nepoznám detaily zmluvy na kúpu posypovej soli pre Banskobystrickú regionálnu správu ciest a predpokladám, že asi ani vy. Nie sú mi známe okolnosti, za akých bola exaktne táto zmluva uzatvorená, ani priame náležitosti tejto zmluvy, ako objemy, záväzky dodávateľa dopraviť komoditu v konkrétnom časovom intervale, konkrétnej kvalite a kvantite, takže ju ťažko hodnotiť a porovnávať ju s rámcovými zmluvami Národnej diaľničnej spoločnosti. Strategickým záujmom štátu je nepretržité udržiavanie zjazdnosti ciest, tomu musí byť prispôsobený aj systém dodávok posypovej soli Národnej diaľničnej spoločnosti. Uvedené rámcové zmluvy, na ktoré sa pýtate, hovoria o dodávkach posypovej soli, nielen o nákupe samotnej komodity. V súčasnosti má Národná diaľničná spoločnosť dodávky posypovej soli zazmluvnené prostredníctvom dvoch rámcových zmlúv, každú pre inú časť Slovenska. Cena vzišla z verejného obstarávania. Oboch súťaží sa zúčastnili traja uchádzači, pričom Národná diaľničná spoločnosť nezaznamenala žiadne námietky a konečnú cenu vygenerovala elektronická aukcia. Rámcové zmluvy definujú aj lehoty dodávky posypovej soli, ktoré sú závislé na jej spotrebe, pričom zmluvní partneri sú napr. povinní na základe požiadavky NDS dodať 1 050 ton do 24 hodín, 2 800 ton do štyroch dní, 7 000 ton do siedmich dní. Zmluvný vzťah s takto definovanými termínmi zabezpečuje zákonnú povinnosť NDS zaistiť zjazdnosť diaľnic a rýchlostných ciest, pretože predpovedať potrebné množstvo na doplnenie skladov, respektíve spotrebu soli na dlhšie obdobie nie je z dôvodu nepredvídateľnosti počasia dosť dobre možné. Kótovanie posypovej soli na komoditnej burze je relatívnou novinkou, starou iba niekoľko mesiacov. Tento spôsob nákupu nebol v čase v priebehu verejného obstarávania ešte k dispozícii. Cena na komoditnej burze, ktorú spomínate vo vašej otázke, nie je cenou za dodávky komodity zohľadňujúcou aj pohotovosť dodávateľa či prísne termíny dodávok v prípade nepriaznivého počasia. Takisto treba vziať do úvahy objemy soli obchodovanej na komoditnej burze, aktuálna ponuka hovorí o 2 500 tonách v mesiacoch december 2014 až marec 2015. Len pre informáciu, spotreba soli Národnou diaľničnou spoločnosťou presiahla v minulosti v zimnom období aj objem 20-tisíc ton za mesiac. Napriek vyššie uvedeným komplikáciám pri zabezpečovaní soli prostredníctvom komoditnej burzy v súčasnosti Národná diaľničná spoločnosť posudzuje možnosť nákupu posypovej soli aj cez tento kanál. Podmienkou však musí byť aj súlad nákupu cez komoditnú burzu so zákonom o verejnom obstarávaní, ktorý aj momentálne Úrad pre verejné obstarávanie posudzuje. Ak by Úrad pre verejné obstarávanie takýto súlad konštatoval, Národná diaľničná spoločnosť môže začať proces vstupu na komoditnú burzu, kde ale ako subjekt nemôže obchodovať priamo, musí to urobiť prostredníctvom zazmluvneného komisionára, ktorý by priame nákupy pre NDS aj potom realizoval. Čiže komisionára bude potrebné najskôr obstarať, na čo je ale Národná diaľničná spoločnosť pripravená v prípade, že to bude v súlade so zákonom o verejnom obstarávaní. V prípade vstupu na komoditnú burzu a za predpokladu, že by aktuálne kótované ceny boli pre NDS výhodné, by doterajšie rámcové zmluvy slúžili na vykrývanie nárazových dní počas zimného obdobia, kedy je kľúčová najmä rýchlosť dodania a objem, potrebný objem dodávok v daný moment. Predpokladáme, že nákup prostredníctvom komoditnej burzy by mohlo zabezpečiť hlavne úvodné naplnenie skladov v jednotlivých strediskách údržby pred začiatkom zimnej údržby alebo v tých hluchých časoch dopĺňanie skladov za také ceny, ak vôbec také ceny budú vtedy kótované. Ďakujem, skončil som.